Vlieërplankryers uit die water gejaag weens permitteJoshua Emanuel is een van die wêreld se vlieërplanksterre. Foto: Facebook Skrywer: Alida Buckle Eienaars van Langebaan-vlieërplankskole was vandeesweek moedeloos ná SANParke hul permitte om in die strandmeer onderrig te gee, teruggetrek het. Sowat 15 vlieërplankskole maak hul bestaan uit klasse aan honderde vakansiegangers wat na Langebaan stroom weens die ideale toestande vir die sport. KiteWorldMag beskryf Langebaan juis as een van die voorste vlieërplankplekke in Suid-Afrika. Volgens van die eienaars moes hulle inderhaas “tender” om klasse in die strandmeer te kan aanbied, sonder vooraf oorlegpleging. Parkhoof Patricia Bopape betwis dit en sê SANParke het die afgelope paar weke gereeld met vlieërplankskole en sakeondernemings gepraat oor die aansoekproses om permitte vir spesiale gebruik om vlieërplanklesse op die strande van die park aan te bied. “Dit was ingevolge die regulasies wat die bestuur van die nasionale park beheer.” SANParke se permitregulasies het veral betrekking op die aantal instrukteurs per skool en waar hulle in die water mag onderrig gee. Die riglyne beperk watergebruikers én die onderrig van vlieërplankry tot sekere dele van die strandmeer, veral die sensitiewe omgewing voor die restaurante Driftwoods en Pearly’s op die strand en ŉ gedeelte oorkant Breëstraat, wat op die strand doodloop. Dit is juis van die gewildste dele in die strandmeer vir vliëerplankry en onderrig. Die riglyne maan dat die dele “met omsigtigheid gebruik kan word vir opleiding”. Altesaam 13 van die 15 aansoekers se aansoeke het, volgens Bopape, geslaag, omdat hulle aan al die vereistes vir sulke spesiale gebruikspermitte voldoen. Hierna moes die skole permitgelde betaal en alle vereiste dokumente onderteken. Volgens Bopape het net vyf aansoekers teen Saterdag 12 Oktober dit gedoen en die res se permitte is daarom teruggetrek. Gedurende die veldwagters se naweekpatrollies is twee groepe mense op die Hoofstrand gevra om hul permitte te wys terwyl hulle vlieërplankonderrig aan kliënte gegee het. Albei skole het nie permitte gehad nie. Die beperking is aan hulle verduidelik en hulle is gevra om die strand te ontruim en die uitstaande dokumente aan SANParke te stuur om die permitproses af te handel. Die skole se permitte is onderskeidelik Saterdagmiddag en Sondagmiddag uitgereik. Volgens Bopape moes nóg ŉ skool, wat in Shark Bay besig was met opleiding, ook inderhaas die plek ontruim omdat hulle nie ŉ permit gehad het nie. Die skool se permit is Donderdag (17 Oktober) uitgereik. “Kommunikasie oor uitstaande dokumente is al langer as ŉ week voor die onderbreking gestuur,” het Bopape gesê. Sy is ondanks die “ongelukkige voorvalle” tevrede met die skole se reaksie om die situasie reg te stel.